钦定古今图书集成/明伦汇编/氏族典/第368卷 > 《廖用贤尚友录》 > 甘卓
## 钦定古今图书集成/明伦汇编/氏族典/第368卷 > 《廖用贤尚友录》 > 甘卓

按《晋书甘卓传》：“卓字季思，丹阳人，秦丞相茂之后也。
曾祖宁，为吴将。祖述，仕吴为尚书。父昌，太子太傅。吴
平，卓退居自守，察孝廉，为吴王常侍，赐爵都亭侯。东
海王越引为参军，出补离狐令。见天下大乱，弃官东
归，前至历阳，与陈敏相遇，共图纵横之计。丹阳太守
顾荣邀说卓，卓素敬服荣，乃共灭敏。元帝初渡江，授”
卓前锋都督。其后讨周馥，征杜弢，屡经苦战，多所擒
获。进爵南乡侯，拜豫章太守。寻迁湘州刺史，复进爵
于湖侯。中兴初，迁安南将军、梁州刺史、假节、督沔北
诸军，镇襄阳。王敦称兵，卓露檄远近，陈敦肆逆，率所
统致讨。戴若思在江西得卓书，表上之。迁镇南大将
军。陶侃得卓信，即遣参军高宝率兵下卓，虽怀义正，
而性不果毅，且年老多疑计，虑犹豫，军次猪口，累旬
不前。敦遣卓兄子卬求和，卓命旋军。都尉秦康说卓，
卓不能从，径还襄阳。襄阳太守周虑等密承敦意，诈
劝卓遣左右皆捕鱼，乃袭害卓于寝，四子散骑郎藩
等皆被害。太宁中，追谥曰敬。